Robert Shaw (britsch Schauspeler)
Robert Shaw (* 9. August 1927 in Westhoughton, Grootbritannien; † 28. August 1978 in Tourmakeady, County Mayo, Irland) weer en britschen Schauspeler un Schriever.

Leven un Wark 
Shaw hett an de Royal Academy of Dramatic Art sien Utbilln to’n Schauspeler maakt. Sien eerste Bühnenrull hett he 1949  hatt. 1954 kreeg he sien eerste gröttere Kinorull in den Film The Dam Busters. Internatschonal bekannt worrn is Shaw aver vör allen in den 1970er Johren mit Filmen as Jaws (dt.: Der weiße Hai), The Taking of Pelham 1-2-3 (dt.: Stoppt die Todesfahrt der U-Bahn 123) oder The Sting (dt.: Der Clou).

Blangen de Schauspeleree hett Shaw aver ok schreven. So hett he eenige Romanen un Theaterstücken publizeert un ok Dreihböker för Film un Feernsehn verfaat. To’n Bispeel stammt vun em sien „Indianapolis-Monolog“ ut den Thriller Jaws.

Shaw weer dreemol verheiraat un harr alltohopen teihn Kinner. Veer Kinner stammt ut sien eerste Eh (1963-1975) mit de Schauspelersche Mary Ure. Wiel de Dreiharbeiten to sien letzten Film Avalanche Express harr he en Hartinfarkt, an den he in’t Öller vun 51 Johren doodbleven is.

Filmografie (Utwahl)

Literaturwark (Utwahl) 
 1960: The Hiding Place
 1961: The Sun Doctor
 1965: The Flag
 1965: Situation Hopeless… But Not Serious
 1967: The Man in the Glass Booth
 1969: A Card from Morocco
 1971: Cato Street (Theaterstück)

Utteken 
Shaw is för sien Filmwark sössmol för Filmpriesen vörslahn wesen, dorünner 1967 eenmol för den Oscar in de Katgeorie Best Nevendorsteller för sien Rull in A Man for All Seasons. Wunnen hett he dree Priesen:
 1967: den NBR Award in de Kategorie Best Nevendorsteller för A Man for All Seasons
 1968: den KCFCC Award in de Kategorie Best Nevendorsteller för A Man for All Seasons
 1973: den NYFCC Award, 3. Platz in de Kategorie Best Nevendorsteller för Young Winston

För sien literaarsch Wark The Sun Doctor is he mit de Hawthornden-Pries uttekent worrn.

Weblenken 
 

Schauspeler
Schriever
Börger von Grootbritannien
Mann
Boren 1927
Storven 1978